– Siste nytt er at på kalenderen for 2016/2017 har vi fått på plass den norske hoppveka. Det er noko av det største og viktigaste som har skjedd i norsk hoppsport, seier sportssjef for hopparane, Clas Brede Bråthen.

Som NRK skreiv i går skulle den norske delegasjonen legge fram sitt forslag om ei norsk hoppveke til den internasjonale hoppkomitéen i Zürich i dag.

Ingen innvendingar

Bråthen gjekk opp på talarstolen og la fram planen Norge har, og tilbakemeldingane frå FIS var einstydig.

– Kalenderen vart lagt fram og eg måtte seie nokre ord om prosjektet. Det var ingen som hadde innvendingar til det. Då er det, bank i bordet, berre å køyre på, seier han.

Den norske hoppveka ligg altså inne i FIS sin kalender for neste sesong, men det er enno ikkje skrive i stein. Det må gjennom FIS-kongressen til sommaren.

– Det er skal vera ein formalitet, seier Bråthen.

POSITIV: Clas Brede Bråthen (t.v.) og renndirektør i FIS, Walter Hofer (t.h.) etter dagens møter i Zürich.

Seks renn på ni dagar

Den norske hoppveka er inne i kalenderen for mars, og vil sjå slik ut.

Holmenkollen, 11. og 12. mars, lagkonkurranse og individuell konkurranse.

Lillehammer, 14. mars, individuell konkurranse.

Granåsen, 16. mars, individuell konkurranse.

Vikersund, 18. og 19. mars, to individuelle konkurransar.

– Vi har fått veldig frie tøyler til korleis vi skal gjennomføre dette, og må bruke tida frå mot FIS-kongressen. Vi vil lage ein publikumsvinnar, seier Bråthen.

Ein endeleg avgjerd vert tatt på FIS-kongressen i Cancún, Mexico 5.–11 juni.